CELEX: 22021D1887
Language: ro
Date: 2021-10-08 00:00:00
Title: Decizia NR. 2/2021 a Comitetului de asociere reunit în configurația „Comerț” din 8 octombrie 2021 privind evaluarea pozitivă a etapei 1 prevăzute în anexa XVI-B la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte [2021/1887]

29.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 386/40
               
            
         DECIZIA NR. 2/2021 A COMITETULUI DE ASOCIERE REUNIT ÎN CONFIGURAȚIA COMERȚ
         din 8 octombrie 2021
         privind evaluarea pozitivă a etapei 1 prevăzute în anexa XVI-B la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte [2021/1887]
         COMITETUL DE ASOCIERE REUNIT ÎN CONFIGURAȚIA „COMERȚ”,
         având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în special articolul 146,
         întrucât:
         
                     (1)
                  
                  
                     Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) a fost semnat la 27 iunie 2014 și a intrat în vigoare la 1 iulie 2016.
                  
               
                     (2)
                  
                  
                     Preambulul la acord recunoaște angajamentul Georgiei de a-și apropia progresiv legislația în sectoarele relevante de cea a Uniunii, în conformitate cu acordul, și de a o pune în aplicare în mod eficace, contribuind astfel la oferirea avantajelor unei asocieri politice și ale unei integrări economice mai strânse a Georgiei cu Uniunea pentru toți cetățenii Georgiei, inclusiv pentru comunitățile scindate de conflict.
                  
               
                     (3)
                  
                  
                     În conformitate cu articolul 147 din acord, părțile la acord convin că deschiderea efectivă și reciprocă a piețelor lor urmează să se realizeze treptat și simultan.
                  
               
                     (4)
                  
                  
                     În temeiul articolului 146 din acord, Georgia se asigură că legislația sa în domeniul achizițiilor publice se apropie progresiv de acquis-ul Uniunii în domeniul achizițiilor publice și că apropierea de acquis-ul Uniunii urmează să se realizeze conform etapelor consecutive stabilite în programul din anexa XVI-B la acord.
                  
               
                     (5)
                  
                  
                     În conformitate cu articolul 146 din acord, Comitetul de asociere reunit în configurația „Comerț” urmează să adopte o decizie pentru fiecare dintre etapele prevăzute în anexa XVI-B la acord, pe baza unei evaluări pozitive din partea comitetului respectiv.
                  
               
                     (6)
                  
                  
                     Anexa XVI-B la acord stabilește cerințele care urmează să fie îndeplinite de Georgia pentru finalizarea etapei 1,
                  
               ADOPTĂ PREZENTA DECIZIE:
         
            Articolul 1
            Se acordă un aviz favorabil foii de parcurs complete aprobate de Guvernul Georgiei prin Decretul nr. 536 din 31 martie 2016 al Guvernului Georgiei „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul acordului privind o zonă de liber schimb aprofundată și cuprinzătoare (DCFTA)”, astfel cum a fost modificat prin Decretele nr. 154 din 22 ianuarie 2018 și nr. 974 din 12 iunie 2020 ale Guvernului Georgiei.
         
         
            Articolul 2
            Se acordă o evaluare pozitivă în ceea ce privește finalizarea de către Georgia a etapei 1 prevăzute în anexa XVI-B la acord, pe baza motivelor prevăzute în anexa la prezenta decizie.
         
         
            Articolul 3
            Prezenta decizie este redactată în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și georgiană, toate textele fiind în mod egal autentice.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 8 octombrie 2021.
            
               
                  Pentru Comitetul de asociere reunit în configurația „Comerț”
               
               
                  Președintele
               
               Genadi ARVELADZE
            
            
               
                  Secretarii
               
               Mariam GABUNIA
               Rikke MENGEL-JØRGENSEN
            
         
      
      
         
            ANEXĂ
            În conformitate cu anexa XVI-B la acord, astfel cum se menționează în capitolul 8 privind achizițiile publice din acord, pentru finalizarea etapei 1 trebuie îndeplinite următoarele cerințe:
            
                        1.
                     
                     
                        punerea în aplicare a următoarelor dispoziții ale acordului:
                        
                                    (a)
                                 
                                 
                                    articolul 143 alineatul (2);
                                 
                              
                                    (b)
                                 
                                 
                                    articolul 144 din acord;
                                 
                              
                  
                        2.
                     
                     
                        Acordul privind strategia de reformă prevăzută la articolul 145 din acord.
                     
                  
               Cerința 1 litera (a):
            
            În ceea ce privește prima parte a primei cerințe, articolul 143 alineatul (2) din acord prevede următoarele:
            „Georgia desemnează în special:
            
                        (a)
                     
                     
                        un organism executiv la nivelul administrației publice centrale, însărcinat să garanteze o politică coerentă în toate domeniile legate de achizițiile publice. Acest organism facilitează și coordonează punerea în aplicare a prezentului capitol și îndrumă procesul de apropiere progresivă de acquis-ul Uniunii, astfel cum se prevede în anexa XVI-B la prezentul acord;
                     
                  
                        (b)
                     
                     
                        un organism imparțial și independent însărcinat cu revizuirea deciziilor luate de autoritățile sau entitățile contractante în timpul atribuirii contractelor. În acest context, «independent» înseamnă că organismul este o autoritate publică distinctă de toate entitățile contractante și de agenții economici. Se prevede posibilitatea de a supune deciziile adoptate de acest organism controlului jurisdicțional.”
                     
                  Cerința în temeiul articolului 143 alineatul (2) litera (a) din acord a fost îndeplinită la 23 aprilie 2014 prin Decretul nr. 306 al Guvernului Georgiei.
            Agenția pentru Achiziții Publice (State Procurement Agency – SPA) din Georgia este organismul executiv central la nivelul administrației guvernamentale centrale din Georgia, însărcinat să garanteze o politică coerentă și punerea în aplicare a acesteia în toate domeniile legate de achizițiile publice. SPA este o entitate juridică independentă de drept public, autorizată să asigure respectarea și îndeplinirea dispozițiilor Legii privind achizițiile publice (PPL).
            SPA a fost înființată prin Decretul nr. 223 din 5 iunie 2001 al președintelui Georgiei, întemeiat pe PPL adoptată la 9 decembrie 1998 de Parlamentul Georgiei. Ulterior, SPA a fuzionat cu Agenția pentru Concurență din Georgia (Georgian Competition Agency – GCA). După semnarea acordului, pentru a îndeplini integral cerințele acestuia, SPA și GCA au fost separate în două instituții distincte. În consecință, statutul actual al SPA a fost stabilit prin Decretul nr. 306 din 23 aprilie 2014 al Guvernului Georgiei.
            Activitățile SPA sunt reglementate de Constituția Georgiei, de acorduri internaționale, inclusiv acordul, de dreptul Georgiei și de statutul SPA. Controlul statului asupra activităților SPA este pus în aplicare de Guvernul Georgiei. Guvernul Georgiei aprobă, de asemenea, structura și statutul SPA.
            Primul-ministru al Georgiei numește și revocă președintele SPA.
            Personalul SPA este recrutat și promovat în conformitate cu Codul muncii din Georgia. Numărul total de angajați permanenți este în prezent de 123, iar 22 de angajați sunt încadrați pe bază de contract pe perioadă determinată, ceea ce pare adecvat având în vedere funcțiile pe care SPA le îndeplinește în prezent.
            SPA și-a construit o reputație solidă în cadrul administrației Guvernului Georgiei, precum și în rândul instituțiilor financiare internaționale, al comunității donatorilor și al părților interesate internaționale, pentru modul eficient și eficace de a-și exercita atribuțiile și responsabilitățile. SPA joacă un rol central în facilitarea și coordonarea punerii în aplicare a obligațiilor în temeiul acordului și îndrumă procesul de apropiere progresivă de acquis-ul Uniunii, astfel cum se prevede în anexa XVI-B la acord. SPA are capacitatea de a sprijini în mod eficace dezvoltarea sistemului de achiziții publice (inclusiv a peisajului juridic și a întregului sistem economic) din Georgia.
            Gama de funcții pe care dreptul Georgiei le conferă SPA acoperă cerințele generale recomandate în practica internațională pentru astfel de instituții pentru a sprijini îmbunătățirea cadrului juridic și pentru a consolida capacitatea operațională la nivelul autorităților contractante și al operatorilor economici. Funcția de reglementare, funcția de monitorizare, serviciul de asistență tehnică și funcția de formare sunt exercitate în mod adecvat de SPA.
            Funcțiile suplimentare ale SPA sunt următoarele:
            
                        —
                     
                     
                        monitorizarea procesului de achiziții publice;
                     
                  
                        —
                     
                     
                        întocmirea și emiterea de acte normative subordonate care să reglementeze procesul de achiziții publice;
                     
                  
                        —
                     
                     
                        studierea și analizarea situației din sistemul de achiziții publice pe baza rapoartelor primite de la autoritățile contractante și prezentarea de propuneri Guvernului Georgiei în vederea luării deciziilor relevante;
                     
                  
                        —
                     
                     
                        elaborarea de programe de formare standard și speciale și de instrumente metodologice și organizarea de seminare și cursuri de formare pentru autoritățile autonome centrale și locale, reprezentanții mass-media și alte persoane interesate;
                     
                  
                        —
                     
                     
                        crearea, actualizarea și supravegherea unei baze de date unificate în materie de achiziții publice;
                     
                  
                        —
                     
                     
                        furnizarea de servicii de consiliere autorităților contractante;
                     
                  
                        —
                     
                     
                        sprijinirea introducerii tehnologiilor moderne ale informației și comunicațiilor în sistemul de achiziții publice;
                     
                  
                        —
                     
                     
                        sprijinirea funcționării sistemului electronic unificat de achiziții publice și asigurarea fluxului de documente electronice în cursul procedurilor de achiziții publice;
                     
                  
                        —
                     
                     
                        examinarea diferendelor survenite în timpul achizițiilor;
                     
                  
                        —
                     
                     
                        supravegherea legalității procedurilor de achiziții și stabilirea politicii de reglementare a procedurilor de achiziții;
                     
                  
                        —
                     
                     
                        menținerea listei negre și a listei albe;
                     
                  
                        —
                     
                     
                        identificarea și/sau integrarea unui obiect de achiziții publice în sistemul de clasificare;
                     
                  
                        —
                     
                     
                        desfășurarea de licitații consolidate pentru anumite obiecte de achiziții publice;
                     
                  
                        —
                     
                     
                        întocmirea unui raport anual privind activitățile sale și prezentarea acestuia către Guvernul Georgiei până la data de 15 mai a fiecărui an și publicarea raportului pe pagina de internet a SPA.
                     
                  Cerința în temeiul articolului 143 alineatul (2) litera (b) din acord a fost îndeplinită la 2 iulie 2020 prin Legea nr. 6730 din Georgia.
            Prin Legea nr. 6730 din Georgia, fostul organism de control intitulat „Consiliul de soluționare a litigiilor” (Dispute Resolution Council – traducere oficială din limba georgiană în limba engleză) a fost desființat și s-a înființat un nou organism public independent și imparțial. Organismul administrativ nou înființat va funcționa ca organism de control jurisdicțional în ceea ce privește plângerile referitoare la achizițiile publice, parteneriatele public-privat și activitățile de concesionare. Modificările aduse prin Legea nr. 6730 din Georgia s-au aplicat, de asemenea, aspectelor legate de atribuirea contractelor prin achiziții „simplificate” (directe, cu sursă unică), de exemplu, procedurii de solicitare a aprobării din partea Agenției pentru Achiziții Publice în vederea efectuării de tranzacții de achiziții publice prin achiziții „simplificate” în caz de „necesitate urgentă”.
            Dispozițiile Legii nr. 6730 din Georgia prevăd garanții corespunzătoare în ceea ce privește independența și imparțialitatea, conform cerinței prevăzute la articolul 143 alineatul (2) litera (b) din acord.
            
               Cerința 1 litera (b):
            
            În ceea ce privește a doua parte a primei cerințe în conformitate cu articolul 144 din acord, părțile se conformează unui ansamblu de standarde de bază pentru atribuirea tuturor contractelor în conformitate cu alineatele (2)-(15) din articolul menționat în ceea ce privește publicarea, atribuirea contractelor și protecția judiciară. Aceste standarde de bază provin direct din normele și principiile achizițiilor publice, astfel cum au fost reglementate în acquis-ul Uniunii în domeniul achizițiilor publice, inclusiv principiul nediscriminării, al egalității de tratament, al transparenței și al proporționalității.
            Aceste principii au fost integrate în normele în domeniul achizițiilor publice din Georgia odată cu introducerea unui sistem de achiziții publice electronice în 2010 și cu adoptarea amendamentului la PPL operat prin Legea nr. 617 din 6 aprilie 2017 din Georgia.
            În 2010, Georgia a introdus un sistem de achiziții publice electronice prin crearea așa-numitului „GE-GP” – „Sistemul electronic unificat de achiziții publice” din Georgia. De la introducerea sistemului de achiziții publice electronice, 100 % din achizițiile publice din Georgia se realizează prin intermediul achizițiilor publice electronice, ceea ce asigură transparența și stimulează concurența. Transparența sistemului de achiziții publice electronice respectă pe deplin cerințele Uniunii privind principiile de publicare, deoarece toate informațiile privind anunțurile de participare și atribuirea contractelor sunt complet transparente, fără restricții.
            Pentru a respecta unele dintre celelalte standarde de bază prevăzute la articolul 144 din acord și pentru a remedia neconformitatea PPL, SPA a elaborat proiecte de amendamente la PPL. Guvernul Georgiei a aprobat amendamentele propuse în decembrie 2016 și le-a transmis ulterior Parlamentului Georgiei. Amendamentele respective au fost adoptate de Parlamentul Georgiei la 6 aprilie 2017 prin Legea nr. 617 din Georgia. Amendamentele au vizat următoarele direcții principale: (a) principiile de bază; (b) specificațiile tehnice; și (c) termenele.
            
                        (a)
                     
                     
                        Amendamentul la PPL a vizat articolul 2 litera (c) și articolul 13 din PPL pentru a introduce principiul egalității de tratament și principiul proporționalității, care nu fuseseră menționate în mod explicit.
                     
                  
                        (b)
                     
                     
                        Amendamentul la PPL a vizat articolul 12-1 alineatul (6) din PPL pentru a introduce utilizarea unor descrieri generale a criteriilor de performanță, a celor tehnice și/sau funcționale pentru definirea caracteristicilor lucrărilor, produselor sau serviciilor solicitate. În conformitate cu noua dispoziție, autoritățile contractante vor putea elabora specificații pe baza unor criterii de performanță, tehnice și/sau funcționale, permițând astfel depunerea de oferte care să reflecte diversitatea soluțiilor tehnice de pe piață. S-a precizat că, la elaborarea cerințelor de participare la licitație, se acordă prioritate criteriilor funcționale și de performanță.
                     
                  
                        (c)
                     
                     
                        Amendamentul a introdus termene rezonabile pentru procedura de ofertare și pentru familiarizarea cu condițiile de ofertare.
                     
                  Amendamentele respective aduse la PPL au intrat în vigoare la 19 iulie 2017. Noi amendamente au prelungit, de asemenea, termenele de depunere a ofertelor sub pragurile Uniunii. În prezent, termenele pentru fiecare tip de procedură, atât sub pragurile Uniunii, cât și peste acestea, sunt următoarele:
            
                        Tipul procedurii
                     
                     
                        Obiect
                     
                     
                        Prag monetar
                     
                     
                        Termene
                     
                  
                        Licitație electronică
                     
                     
                        Contracte de produse și servicii
                     
                     
                        Între 5 000  GEL și 150 000  GEL
                     
                     
                        7 zile
                     
                  
                        Mai mult de 150 000  GEL
                     
                     
                        10 zile
                     
                  
                        Contracte de lucrări
                     
                     
                        Între 5 000  GEL și 300 000  GEL
                     
                     
                        10 zile
                     
                  
                        Mai mult de 300 000  GEL
                     
                     
                        20 de zile
                     
                  
                        Peste pragurile Uniunii
                     
                     
                        Contracte de produse și servicii
                     
                     
                        Minimum 135 000  EUR
                     
                     
                        30 de zile
                     
                  
                        Contracte de lucrări
                     
                     
                        Minimum 5 225 000  EUR
                     
                  
               Cerința 2:
            
            În ceea ce privește a doua cerință a etapei 1 prevăzute în anexa XVI-B la acord, este necesară aprobarea unei foi de parcurs în conformitate cu articolul 145 din acord. Articolul 145 alineatul (1) din acord prevede că, înainte de începerea apropierii progresive, Georgia prezintă Comitetului de asociere reunit în configurația „Comerț” o foaie de parcurs completă pentru punerea în aplicare a capitolului 8 din titlul IV din acord, însoțită de un calendar și de descrierea etapelor principale. Această foaie de parcurs care, în conformitate cu acordul, respectă etapele și calendarele stabilite în anexa XVI-B, include toate reformele referitoare la apropierea de acquis-ul Uniunii și la dezvoltarea capacităților instituționale.
            La 31 martie 2016, Guvernul Georgiei a aprobat foaia de parcurs prin Decretul nr. 536 „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul acordului privind o zonă de liber schimb aprofundată și cuprinzătoare (DCFTA)”. Decretul menționat a fost modificat prin Decretele nr. 154 din 22 ianuarie 2018 și nr. 974 din 12 iunie 2020 ale Guvernului Georgiei.
            Această foaie de parcurs include toate reformele în ceea ce privește apropierea de acquis-ul Uniunii și dezvoltarea capacităților instituționale și respectă etapele și calendarele stabilite în anexa XVI-B la acord, în conformitate cu articolul 145 din acord.